ПРИЛОЖЕНИЕ № 3

КОМИ РЕСПУБЛИКАЛӦН

**ОЛАНПАС**

**«Коми Республикаса Каналан Сӧвет йылысь»**

**Коми Республикаса Оланпасӧ вежсьӧмъяс пыртӧм йылысь**

Примитӧма Коми Республикаса

Каналан Сӧветӧн 2022 вося сора тӧлысь 28 лунӧ

**1 статья.** Пыртны «Коми Республикаса Каналан Сӧвет йылысь» Коми Республикаса Оланпасӧ (Коми Республикаса канму власьт органъяслӧн индӧд-тшӧктӧмъяс, 2010, 44 №, 1023 ст.; 2011, 36 №, 913 ст.; 2012, 31 №, 694 ст.; 2013, 5 №, 110 ст.; 11 №, 232 ст.; 32 №, 592 ст.; 2014, 27 №, 519 ст.; 2015, 8 №, 89 ст.; 20 №, 249 ст.; 23 №, 329 ст.; 2016, 4 №, 54 ст.; 12 №, 154 ст.; 2018, 4 №, 65 ст.; 10 №, 173 ст., 16 №, 277 ст.; 2021, 10 №, 203 ст.; 22 №, 405 ст.) татшӧм вежсьӧмъяс:

1. Водзкывсӧ гижны тадзи:

«Россия Федерацияса Оланподув, «Россия Федерацияса субъектъясын публичнӧй власьт котыртан ӧтувъя принципъяс йылысь» Федеральнӧй оланпас, Коми Республикаса Оланподув серти тайӧ Оланпасыс урчитӧ Коми Республикаса Каналан Сӧвет котыртӧмын да сылӧн уджын инӧд боксянь подувъяссӧ.».

2. 1 статьялӧн нимын «Каналан Сӧветлӧн» кывъяс водзӧ содтыны «Коми Республикаса» кывъяс.

3. 1 статьяса 1 юкӧн гижны тадзи:

«1. Коми Республикаса Каналан Сӧвет (водзӧ – Каналан Сӧвет) лоӧ Коми Республикаса бӧрйӧм да оланпас пыртысь дзик ӧти канму власьт органӧн. Каналан Сӧвет лоӧ Коми Республикаса пыр уджалысь канму власьт органӧн.».

4. 3 статьяын:

1) 1 пункт гижны тадзи:

«1) оланпас пыртан, кутшӧмӧс могмӧдӧны Каналан Сӧветлӧн Коми Республикаса оланпасъяс дасьтӧм да примитӧм серти уджӧн, Россия Федерацияса Федеральнӧй Собраниелӧн Каналан Думаӧ Россия Федерациялӧн да Россия Федерацияса субъектъяслӧн ӧтувъя веськӧдланторъяс серти федеральнӧй оланпас балаяс вылӧ донъялана гижӧдъяс да федеральнӧй оланпас балаяс дорӧ стӧчмӧдӧмъяс сетӧмӧн, Россия Федерацияса Федеральнӧй Собраниеын оланпас вӧзъян инӧд збыльмӧдӧмӧн;»;

2) 3 пункт гижны тадзи:

«3) контроль нуӧдан, кутшӧмӧс збыльмӧдӧны Коми Республикаса Оланподулӧ да Коми Республикаса оланпасъясӧ, Каналан Сӧветӧн примитӧм мукӧд инӧда актӧ кутчысьӧм да найӧс олӧмӧ пӧртӧм, Коми Республикаса республиканскӧй сьӧмкуд олӧмӧ пӧртӧм, сьӧмкудйысь ӧтдор мутас канму фондлысь сьӧмкуд олӧмӧ пӧртӧм, Коми Республикалӧн эмбурӧн вӧдитчан урчитӧм пӧрадокӧ кутчысьӧм бӧрся видзӧдӧмӧн.».

5. 4 статья гижны тадзи:

**«4 статья. Каналан Сӧветлӧн уджалан принципъяс**

Каналан Сӧвет уджалӧ Россия Федерацияса субъектын публичнӧй власьтлӧн ӧтувъя системаӧ пырысь органъяслӧн уджалан принципъяс серти, кутшӧмъясӧс урчитӧма «Россия Федерацияса субъектъясын публичнӧй власьт котыртан ӧтувъя принципъяс йылысь» Федеральнӧй оланпасӧн (водзӧ – Федеральнӧй оланпас), а сідзжӧ татшӧм принципъяс серти:

1) юалӧмъяссӧ ӧтув, ас вӧляысь видлалӧм да решитӧм;

2) унаютыралӧм;

3) Каналан Сӧветӧн котыртӧм органъяслӧн, Каналан Сӧветӧн бӧрйӧм либӧ индӧм чина йӧзлӧн кывкутӧм да сылы отчёт сетӧм.».

6. 5 статьяса 2 юкӧн гижны тадзи:

«2. Коми Республикаса Оланподулӧн урчитӧма Каналан Сӧветса депутатъяслысь лыдсӧ.».

7. 6 статьяса 2 да 3 юкӧнъяс гижны тадзи:

«2. Депутат збыльмӧдӧ депутатскӧй уджсӧ уджсикас серти (пыр) подув вылын либӧ шӧр уджысь орӧдчывтӧг (абу пыр подув вылын). Пыр подув вылын уджалысь депутатъяслысь лыдсӧ урчитӧны Коми Республикаса оланпасӧн.

3. Депутатлысь статуссӧ, сылӧн уджмогъяслысь кадколастсӧ, бӧрйысьӧмъяс кежлӧ дасьтысян да найӧс нуӧдан пӧрадоксӧ ладмӧдӧны Федеральнӧй оланпасӧн, мукӧд федеральнӧй оланпасӧн, Коми Республикаса Оланподулӧн да Коми Республикаса оланпасъясӧн.».

8. 8 статья гижны тадзи:

**«8 статья. Каналан Сӧветлӧн уджмогъяс**

1. Каналан Сӧветлысь уджмогъяссӧ урчитӧны Россия Федерацияса Оланподулӧн, Федеральнӧй оланпасӧн, мукӧд федеральнӧй оланпасӧн, Коми Республикаса Оланподулӧн, тайӧ Оланпасӧн да Коми Республикаса мукӧд оланпасӧн.

2. Коми Республикаса оланпасӧн:

1) вынсьӧдӧны Коми Республикаса республиканскӧй сьӧмкуд да сійӧс олӧмӧ пӧртӧм йылысь отчёт;

2) федеральнӧй оланпасӧн урчитӧм уджмогъяс серти урчитӧны Коми Республика мутасын меставывса асвеськӧдлан органъясӧ бӧрйысьӧмъяс нуӧдан пӧрадоксӧ;

3) вынсьӧдӧны Коми Республикаын стратегия боксянь планируйтӧмсӧ збыльмӧдан пӧрадок;

4) вот да ӧктас йылысь Россия Федерацияса оланпастэчас серти урчитӧны, вынсялӧны (вынтӧммӧны) вот да ӧктас, индӧны вот ставкаяс (ӧктас ставкаяс), вот, ӧктас мынтан пӧрадок да кадколастъяс, урчитӧны (дугӧдӧны) вот кокньӧдъяс (ӧктас серти кокньӧдъяс) да (либӧ) наӧн вӧдитчан подувъяссӧ да пӧрадоксӧ;

5) вынсьӧдӧны Коми Республикаса сьӧмкудйысь ӧтдор мутас канму фондлысь сьӧмкудсӧ да Коми Республикаса сьӧмкудйысь ӧтдор мутас канму фондлысь сьӧмкуд олӧмӧ пӧртӧм йылысь отчётсӧ;

6) урчитӧны Коми Республикалӧн эмбурӧн, сы лыдын организацияяслӧн уставнӧй (складочнӧй) капиталъясын Коми Республикалӧн акцияясӧн (участвуйтан пайясӧн, пайясӧн) веськӧдлан да вӧдитчан пӧрадоксӧ;

7) вынсьӧдӧны Коми Республикаса сёрнитчӧмъяс кырымалӧмсӧ да дугӧдӧмсӧ;

8) урчитӧны Коми Республикаса референдум индан да нуӧдан пӧрадоксӧ;

9) урчитӧны Каналан Сӧветӧ бӧрйысьӧмъяс нуӧдан пӧрадоксӧ, Коми Республикаса Юралысьӧс бӧрйӧм нуӧдан пӧрадоксӧ;

10) урчитӧны Коми Республикаса административно-территориальнӧй тэчасногсӧ да сійӧс вежан пӧрадоксӧ;

11) федеральнӧй оланпасӧн урчитӧм уджмогъяс серти меставывса асвеськӧдлан органъяслы сетӧны Коми Республикаса торъя канму уджмогъяс;

12) Федеральнӧй оланпас да меставывса асвеськӧдлӧм котыртан ӧтувъя принципъяс урчитан федеральнӧй оланпас серти выль пӧв юклӧны меставывса асвеськӧдлан органъяс да Коми Республикаса канму власьт органъяс костын уджмогъяссӧ;

13) урчитӧны Коми Республикаса видзӧдан-арталан палаталысь уджмогъяссӧ, тэчассӧ да уджалан пӧрадоксӧ;

14) урчитӧны Коми Республикаса канму наградаяс;

15) ладмӧдӧны мукӧд юалӧм, кутшӧмъясӧс Россия Федерацияса Оланподув, федеральнӧй оланподув оланпасъяс, Федеральнӧй оланпас да мукӧд федеральнӧй оланпас, Коми Республикаса Оланподув да Коми Республикаса оланпасъяс серти пыртӧма Коми Республикалӧн веськӧдлӧм улӧ да уджмогъясӧ.

3. Каналан Сӧветлӧн шуӧмӧн:

1) примитӧны Уджаланарт да решайтӧны Каналан Сӧветлысь пытшкӧсса удж нуӧданног серти юалӧмъяс;

2) оформитӧны Коми Республикаса Каналан Сӧветӧн Веськӧдлысьӧс, Коми Республикаса Каналан Сӧветӧн Веськӧдлысьӧс вежысьясӧс, Каналан Сӧветса комитетъясӧн, мукӧд органӧн веськӧдлысьясӧс либӧ юрнуӧдысьясӧс да найӧс вежысьясӧс бӧрйӧмсӧ;

3) индӧны Коми Республикаса видзӧдан-арталан палатаӧн Веськӧдлысьӧс, сійӧс вежысьӧс да Коми Республикаса видзӧдан-арталан палатаса аудиторъясӧс;

4) сӧгласуйтӧны татшӧм чинъясӧ индӧм серти Коми Республикаса Юралысьӧн сетӧм вӧзйӧмъяс: Коми Республикаса Веськӧдлан котырӧн Юрнуӧдысь; Коми Республикаса Веськӧдлан котырӧн Юрнуӧдысьӧс Медводдза вежысь; Коми Республикаса сьӧм овмӧс министр; Россия Федерацияын да сылӧн субъектъясын, суйӧрсайса канмуяслӧн мутасъясын Коми Республикаӧс петкӧдлысьяс;

5) индӧны Каналан Сӧветӧ бӧрйысьӧмъяс, Коми Республика Юралысьӧс бӧрйӧм;

6) Коми Республикаса оланпасӧн урчитӧм случайясын индӧны Коми Республикаса референдум;

7) оформитӧны: Коми Республикаса Юралысьлы, Коми Республикаса Веськӧдлан котырӧн Юрнуӧдысьлы; Коми Республикаса Веськӧдлан котырӧн Юрнуӧдысьӧс Медводдза вежысьлы; Коми Республикаса сьӧм овмӧс министрлы; Россия Федерацияын да сылӧн субъектъясын, суйӧрсайса канмуяслӧн мутасъясын Коми Республикаӧс петкӧдлысьяслы эскӧм (эскытӧмлун) йылысь помшуӧм;

8) вынсьӧдӧны Коми Республикалысь мудоръяс вежӧм йылысь артмӧдчӧм;

9) сетӧны голӧс уджмогъяс юклӧм йылысь сёрнитчӧм бала вӧсна;

10) оформитӧны Россия Федерацияса Президентлӧн нормативнӧй инӧда акт бала либӧ Россия Федерацияса Веськӧдлан котырлӧн нормативнӧй инӧда акт бала вылӧ Каналан Сӧветлысь донъялана гижӧд, кутшӧмӧс ыстӧма Федеральнӧй оланпаслӧн 46 статьяса 4 юкӧн серти, тайӧ Оланпасын 13 статьялӧн 5 юкӧнса 81 пунктӧн урчитӧм случай кындзи;

11) оформитӧны Коми Республикаса Юралысь дорӧ либӧ Коми Республикаса олӧмӧ пӧртысь власьт органъясӧ наӧн йӧзӧдӧм актъясӧ вежсьӧмъяс да (либӧ) содтӧдъяс пыртӧм йылысь либӧ найӧс дугӧдӧм йылысь вӧзйӧмӧн шыӧдчӧм йылысь, либӧ индӧм актъяссӧ ёрд пӧрадокын обжалуйтӧм йылысь либӧ индӧм нормативнӧй инӧда актъяслӧн Россия Федерацияса Оланподувлы лӧсяланлун йылысь запросӧн Россия Федерацияса Оланподув Ёрдӧ урчитӧм пӧрадокын шыӧдчӧм йылысь помшуӧм;

12) вермӧны оформитны Коми Республикаса Веськӧдлан котырлӧн уджалан бӧртасъяс йылысь быдвося отчёт кывзан кывкӧртӧдъяс, сы лыдын Каналан Сӧветӧн сетӧм юалӧмъяс серти, кытчӧ пыртӧны культура, дзоньвидзалун видзан, велӧдан, социальнӧя могмӧдан юкӧнын организацияясӧн, кодъяс меститчӧны Коми Республика мутасын да кодъясӧс учредитысьӧн лоӧ Коми Республика, услугаяс сетан условиеяслысь ногтуйсӧ асшӧра донъялан бӧртасъяс да индӧм организацияяслысь уджсӧ бурмӧдӧм серти примитан мераяс йылысь юӧр, а сідзжӧ культура, дзоньвидзалун видзан, велӧдан юкӧнын организацияясӧн, кодъяс меститчӧны Коми Республика мутасын да кодъясӧс учредитысьӧн лоӧны Коми Республикаын муниципальнӧй юкӧнъяс, услугаяс сетан условиеяслысь ногтуйсӧ асшӧра донъялан бӧртасъяс йылысь юӧр;

13) оформитӧны Россия Федерацияса сенаторлы – Каналан Сӧветсянь петкӧдлысьлы уджмогъяс сетӧм йылысь помшуӧм;

14) индӧны чинӧ Коми Республикаын мирӧвӧй ёрдысьясӧс;

15) примитӧны отставкаӧ петӧм ёрдысьӧс Коми Республикаын мирӧвӧй ёрдысьлысь кывкутана могъяс олӧмӧ пӧртны кыскӧм йылысь помшуӧм;

16) индӧны Коми Республикаса ёрдысьяслӧн квалификационнӧй коллегияӧ йӧзкотырӧс петкӧдлысьясӧс;

17) индӧны Коми Республикаса бӧрйысян комиссияӧ вына гӧлӧс инӧда пырысьясысь джынсӧ;

18) Коми Республикаса оланпастэчас серти индӧны Коми Республикаса ӧтйӧза палатаӧ пырысьясӧс;

19) индӧны чинӧ да кадысь водз мездӧны чинысь Коми Республикаын мортлысь инӧдъяс торъя дорйысьӧс;

20) артмӧдӧны (лӧсьӧдӧны) Каналан Сӧвет бердын пыр уджалысь консультативнӧй да сёрнитчан органъяс (Коми Республикаса Каналан Сӧвет бердын Том йӧзлӧн Парламент, Коми Республикаса Каналан Сӧвет бердын ӧтйӧза сӧвет), индӧны налысь уджсӧ котыртан да могмӧдан пӧрадоксӧ;

21) оформитӧны Россия Федерацияса Федеральнӧй Собраниеӧ оланпас вӧзъян пӧрадокын шыӧдчӧм йылысь помшуӧм;

22) федеральнӧй оланпастэчас да Коми Республикаса оланпастэчас серти оформитӧны Россия Федерацияса Оланподув Ёрдӧ шыӧдчӧм йылысь помшуӧм;

23) примитӧны депутатъяслӧн этикакӧд йитчӧм юалӧмъяс серти помшуӧм;

24) вынсьӧдӧны Каналан Сӧветлӧн норма лӧсьӧдан да контроль збыльмӧдан уджлысь ылӧса уджтассӧ;

25) оформитӧны Россия Федерацияса Оланподулӧн, Федеральнӧй оланпасӧн, мукӧд федеральнӧй оланпасӧн, Коми Республикаса Оланподулӧн да Коми Республикаса оланпасъясӧн Каналан Сӧветлӧн веськӧдлӧм улӧ пыртӧм юалӧмъяс серти мукӧд помшуӧм.».

9. 9 статья гижны тадзи:

**«9 статья. Каналан Сӧветӧн Коми Республикаса оланпасъяс**

 **да мукӧд нормативнӧй инӧда акт**

 **примитан пӧрадок, найӧс кырымалӧм, йӧзӧдӧм**

 **да официальнӧя публикуйтӧм**

1. Коми Республикаса Оланподувсӧ, сы дорӧ стӧчмӧдӧмъяссӧ примитӧны урчитӧм депутат лыдысь кык коймӧд пайысь оз этшаджык гӧлӧсӧн.

2. Коми Республикаса оланпасъяссӧ примитӧны урчитӧм депутат лыдысь унджык гӧлӧсӧн сэк, кор Федеральнӧй оланпасӧн абу урчитӧма мӧдтор.

3. Каналан Сӧветлысь шуӧмъяссӧ примитӧны урчитӧм депутат лыдысь унджык гӧлӧсӧн сэк, кор Федеральнӧй оланпасӧн абу урчитӧма мӧдтор.

4. Каналан Сӧвет видлалӧ Коми Республикаса оланпас балаяссӧ кык лыддьӧмысь оз этшаджыкӧн. Оланпас бала примитӧм либӧ дугӧдӧм йылысь, а сідзжӧ оланпас примитӧм йылысь помшуӧмсӧ оформитӧны Каналан Сӧветлӧн шуӧмӧн.

5. Коми Республикаса Юралысьлы Коми Республикаса оланпасъяс кырымалӧм да йӧзӧдӧм вылӧ ыстан пӧрадоксӧ урчитӧны Коми Республикаса Оланподулӧн.

6. Коми Республикаса оланпасъяссӧ да Каналан Сӧветса нормативнӧй инӧда актъяссӧ официальнӧя публикуйтӧны Коми Республикаса Оланподув да «Коми Республикаса оланпасъяс да Коми Республикаын примитан мукӧд инӧда акт йӧзӧдан да налӧн вынсялан пӧрадок йылысь, а сідзжӧ официальнӧя йӧзӧдны колана материалъяс йӧзӧдан пӧрадок йылысь» Коми Республикаса Оланпас серти.».

10. Содтыны татшӧм сюрӧса 91 статья:

**«91 статья. Каналан Сӧветлысь уджмогъяс**

 **кадысь водз дугӧдӧм**

1. Каналан Сӧветлысь уджмогъяссӧ кадысь водз дугӧдӧны сэк, кор:

1) Каналан Сӧвет тайӧ статьяса 2 – 6 юкӧнъясӧн урчитӧм пӧрадокын примитӧ сылысь уджмогъяссӧ кадысь водз дугӧдӧм йылысь помшуӧм;

2) вынсялӧ Коми Республикаса Медвылыс Ёрдлӧн помшуӧм сы йылысь, мый депутатъяслӧн тайӧ составыс абу инӧда, сы лыдын и сэки, кор депутатъяс эновтчӧны асланыс уджмогъясысь;

3) Коми Республикаса Юралысь дугӧдӧ Каналан Сӧветлысь уджсӧ Федеральнӧй оланпасӧн да Коми Республикаса Оланподулӧн урчитӧм подувъяс серти;

4) Россия Федерацияса Президент дугӧдӧ Каналан Сӧветлысь уджсӧ Федеральнӧй оланпасӧн урчитӧм подувъяс серти.

2. Каналан Сӧветлысь уджмогъяссӧ кадысь водз дугӧдӧм йылысь юалӧмсӧ видлалӧны Каналан Сӧветлӧн заседание дырйи урчитӧм депутат лыдысь джынсьыс абу этшаджыклӧн водзмӧстчӧм серти, кутшӧмӧс оформитӧма гижӧмӧн.

3. Каналан Сӧветлысь уджмогъяссӧ кадысь водз дугӧдӧм йылысь помшуӧмсӧ примитӧны урчитӧм депутат лыдысь кык коймӧд пайысь абу этшаджык гӧлӧсӧн да оформитӧны Каналан Сӧветлӧн шуӧмӧн.

4. Каналан Сӧветлысь уджмогъяссӧ кадысь водз дугӧдӧм йылысь помшуӧмсӧ оз вермыны примитны депутатъясӧс локтан бӧрйӧмъяс индӧм бӧрын.

5. Каналан Сӧветлысь уджмогъяссӧ кадысь водз дугӧдӧм бӧрын кадысь водз дугӧдӧны сылӧн депутатъяслысь уджмогъяссӧ.

6. Сэк, кор Каналан Сӧвет примитӧ Каналан Сӧветлысь уджмогъяссӧ кадысь водз дугӧдӧм йылысь помшуӧм, индӧны да нуӧдӧны федеральнӧй оланпасӧн урчитӧм пӧрадокын да кадколастъясӧ Каналан Сӧветӧ урчиттӧм (кадысь водз) бӧрйысьӧмъяс.».

11. 11 статьяын:

1) 2 юкӧнын «уджсикас серти пыр подув вылын» кывъяс вежны «уджсикас подув вылын» кывъясӧн;

2) 3 юкӧнын:

а) 4 пунктын «Юралысьлы» кыв бӧрын содтыны «кырымалӧм да» кывъяс;

б) 11 пунктын «уджсикас серти пыр подув вылын» кывъяс вежны «уджсикас подув вылын» кывъясӧн.

12. 12 статьяса 1 юкӧнын «уджсикас серти пыр подув вылын» кывъяс вежны «уджсикас подув вылын» кывъясӧн.

13. 13 статьяса 5 юкӧнын:

1) 5 пунктын «Федеральнӧй Собраниеса Каналан Думаӧ оланпас вӧзйӧмӧн» кывъяс вежны «Федеральнӧй Собраниеӧ оланпас вӧзъян пӧрадокын» кывъясӧн;

2) 81 пунктын «Россия Федерацияса субъектъяслӧн оланпас пыртысь (бӧрйӧм) да олӧмӧ пӧртысь канму власьт органъяс котыртан ӧтувъя принципъяс йылысь» Федеральнӧй оланпаслӧн 263 статьяса 71 пунктӧн» кывъяс вежны «Федеральнӧй оланпаслӧн 46 статьяса 4 юкӧнӧн» кывъясӧн.

14. 14 статьяын:

1) 3 юкӧнын «Коми Республикалӧн олӧмӧ пӧртысь власьт органъясса» кывъяс бӧрын содтыны «, Коми Республикаын меставывса асвеськӧдлан органъясса» кывъяс;

2) 6 юкӧнын «уджсикас серти пыр подув вылын» кывъяс вежны «уджсикас подув вылын» кывъясӧн.

15. 15 статьяса 5 юкӧнын «уджсикас серти пыр подув вылын» кывъяс вежны «уджсикас подув вылын» кывъясӧн.

16. 17 статьяын:

1) 1 юкӧнын:

а) мӧд абзацын «депутатъяс, кодъясӧс бӧрйӧма кандидатъяслӧн списокын, кодъяслы сетӧма депутатъяслысь мандатъяссӧ оланпастэчас серти,» кывъяс киритны;

б) коймӧд абзац киритны;

2) 2 юкӧнса мӧд абзац киритны.

17. 19 статьяса 1 юкӧн гижны тадзи:

«1. Каналан Сӧвет ачыс либӧ сыӧн котыртӧм органъяс пыр Коми Республикаса Оланподулӧн да Коми Республикаса оланпасъясӧн урчитӧм мындаын да формаясын видзӧдӧ:

1) сыӧн примитӧм оланпасъясӧ да мукӧд нормативнӧй инӧда актӧ кутчысьӧм да найӧс олӧмӧ пӧртӧм бӧрся;

2) Коми Республикаса республиканскӧй сьӧмкуд олӧмӧ пӧртӧм бӧрся;

3) Коми Республикаса сьӧмкудйысь ӧтдор мутас канму фондъяслысь сьӧмкуд олӧмӧ пӧртӧм бӧрся;

4) Коми Республикалӧн эмбурӧн вӧдитчан урчитӧм пӧрадокӧ кутчысьӧм бӧрся.».

18. 20 статьяын:

1) 1 юкӧнса 11 пункт киритны;

2) содтыны татшӧм сюрӧса 11 юкӧн:

«11. Каналан Сӧветлӧн да сылӧн органъяслӧн заседаниеяс дырйи сетӧны:

1) тайӧ статьялӧн 1 юкӧнса 1 пунктӧн урчитӧм отчёт – Коми Республикаса Веськӧдлан котырӧн Юрнуӧдысь;

2) тайӧ статьялӧн 1 юкӧнса 2 да 4 пунктъясӧн урчитӧм отчётъяс – Коми Республикаса Юралысьӧс уполномочитӧм петкӧдлысь;

3) 1 юкӧнса 3 пунктӧн урчитӧм отчёт – Коми Республикаса Веськӧдлан котырӧс уполномочитӧм петкӧдлысь;

4) 1 юкӧнса 5 пунктӧн урчитӧм отчёт – Коми Республикаса видзӧдан-арталан палатаӧн Веськӧдлысь.».

19. 22 статьяса 2 юкӧн гижны тадзи:

«2. Федеральнӧй оланпаслӧн 8 да 11 статьяяс серти Каналан Сӧвет Уджаланартӧн урчитӧм пӧрадокын кывзӧ федеральнӧй олӧмӧ пӧртысь власьт органъясса мутас органъяслӧн да Коми Республикаын меставывса асвеськӧдлан органъяслӧн удж йылысь юӧр.».

20. 24 статьяӧ содтыны татшӧм сюрӧса 3 юкӧн:

«3. Коми Республикаса олӧмӧ пӧртысь власьт органъясӧн юрнуӧдысьяслысь Каналан Сӧветлӧн заседаниеясын участвуйтан пӧрадоксӧ урчитӧны Уджаланартӧн.».

21. 25 статьяса 1 да 3 юкӧнъясын «(бӧрйӧм) канму власьт органъяскӧд» кывъяс вежны «органъяскӧд» кывйӧн.

**2 статья.** Тайӧ Оланпасыс вынсялӧ сійӧс официальнӧя йӧзӧдӧмсянь дас лун кольӧм мысти, положениеяс кындзи, кутшӧмъяс серти тайӧ статьяӧн урчитӧма мӧд вынсялан кадколаст.

Тайӧ Оланпасын 1 статьялӧн 8 пунктса комынӧд абзац да 13 пунктса 2 пунктув вынсялӧны 2023 вося тӧвшӧр тӧлысь 1 лунсянь.

Коми Республикаса Юралысь В.В. Уйба

Сыктывкар

2022 вося моз тӧлысь 4 лун

68-РЗ №